གློ་བུར་དུ་སློབ་གྲྭའི་རྒྱང་བསྒྲགས་ལས་སྙན་ཞིང་འཇེབས་པའི་གླུ་སྐད་ཞིག་གྲགས་པས།ཨ་ཁུ་ཆོས་བཟང་དྲན་པའི་ཀློང་ནས་ཕྱིར་དྲངས།ཨ་ཁུས་མར་གཤམ་གྱི་སློབ་གྲྭའི་ནང་བལྟས་པ་ན།སློབ་གྲྭའི་ལུས་རྩལ་རྭ་བའི་ནང་དུ་པ་ཏྲའི་རི་མོ་དང་མཚུངས་པའི་ཐིག་དཀར་པོ་དག་བརྒྱབ་ཡོད་པ་དང་།སྟོད་ཐུང་དཀར་པོ་དང།གོས་ཐུང་སྔོན་པོ།ད་དུང་སྐེ་དཀྲིས་དམར་པོ་དམར་ལམ་ལམ་བྱེད་པའི་སློབ་བུ་རྣམས་ལུས་རྩལ་རྭ་བར་འཛོམས་ཏེ་གྲལ་བསྒྲིགས་ཤིང་།རྒྱང་བསྒྲགས་ལས་རོལ་མོ་སྙན་ཞིང་འཇེབས་པ་ཞིག་གྲགས་པ་དང་བསྟུན་ནས་རྒྱ་སྐད་ཀྱི་གྲངས་ཀ་ཞིག་བརྩིས་པའི་ཚེ་སློབ་བུ་དེ་དག་བྱང་ཆ་ལྡན་པའི་ངང་ནས་གྲལ་སྟར་གྲུ་བཞི་བ་ཞིག་བསྒྲིགས།དེ་ནས་རིམ་བཞིན་ལག་བརྐྱངས་བྱས་ཏེ་སོ་སོའི་བར་ཐག་ངེས་ཅན་ཞིག་ཏུ་བསྒྱུར་ཏེ་རྒྱང་བསྒྲགས་ལས་ཕྱུང་བའི་དབྱངས་འགྲོས་དང་བསྟུན་ནས་སྟངས་སྟབས་མཉམ་པའི་ལུས་རྩལ་སྦྱོང་འགོ་ཚུགས།